title: Kommissionens gennemførelsesforordning (EU) 2019/1706 af 10. oktober 2019 om ændring af gennemførelsesforordning (EU) 2017/325 om indførelse af en endelig antidumpingtold på importen af garn med høj styrke af polyestere med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036

text:
                  11.10.2019

                  DA

                  Den Europæiske Unions Tidende

                  L 260/42

         KOMMISSIONENS GENNEMFØRELSESFORORDNING (EU) 2019/1706
         af 10. oktober 2019
         om ændring af gennemførelsesforordning (EU) 2017/325 om indførelse af en endelig antidumpingtold på importen af garn med høj styrke af polyestere med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (i det følgende benævnt »grundforordningen«),
         under henvisning til Kommissionens gennemførelsesforordning (EU) 2017/325 af 24. februar 2017 om indførelse af en endelig antidumpingtold på importen af garn med høj styrke af polyestere med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036 (2), som ændret ved Kommissionens gennemførelsesforordning (EU) 2017/2368 (3), særlig artikel 1, stk. 5, og
         ud fra følgende betragtninger:
         A.   GÆLDENDE FORANSTALTNINGER

                     (1)

                     Ved forordning (EU) nr. 1105/2010 (4) indførte Rådet en endelig antidumpingtold på importen til Unionen af garn med høj styrke af polyestere med oprindelse i Folkerepublikken Kina (i det følgende benævnt »den pågældende vare«).

                     (2)

                     I den oprindelige undersøgelse blev der anvendt stikprøveudtagning til at undersøge de eksporterende producenter i Folkerepublikken Kina (i det følgende benævnt »Kina«) i henhold til grundforordningens artikel 17.

                     (3)

                     Rådet indførte individuelle antidumpingtoldsatser på 5,1-9,8 % på importen af den pågældende vare for de stikprøveudtagne eksporterende producenter fra Kina. For de samarbejdsvillige eksporterende producenter, der ikke indgik i stikprøven, blev der fastsat en toldsats på 5,3 %. Desuden blev der indført en landsdækkende toldsats på 9,8 % på importen af garn med høj styrke af polyestere fra alle andre kinesiske virksomheder.

                     (4)

                     Efter en udløbsundersøgelse på grundlag af grundforordningens artikel 11, stk. 2, blev de oprindelige foranstaltninger ved gennemførelsesforordning (EU) 2017/325 (i det følgende benævnt »forordningen om udløbsundersøgelsen«) forlænget i fem år.

                     (5)

                     Gennemførelsesforordning (EU) 2017/2368 ændrede gennemførelsesforordning (EU) 2017/325, således at den medtager artikel 1, stk. 5, hvorved eksporterende producenter kan anmode om behandling som ny eksporterende producent.

                     (6)

                     I artikel 1, stk. 5, i gennemførelsesforordning (EU) 2017/325 som ændret ved gennemførelsesforordning (EU) 2017/2368 anføres det, at hvis en part i Kina over for Kommissionen fremlægger tilstrækkelig dokumentation for:

                                 a)

                                 at denne ikke har eksporteret den pågældende vare til Unionen i den oprindelige undersøgelsesperiode (1. juli 2008-30. juni 2009),

                                 b)

                                 at denne ikke er forretningsmæssigt forbundet med en eksportør eller producent, der er omfattet af de foranstaltninger, som indføres ved denne forordning, og

                                 c)

                                 at denne enten har eksporteret den pågældende vare til Unionen efter den oprindelige undersøgelsesperiode eller har indgået en uigenkaldelig kontraktmæssig forpligtelse om at eksportere en betydelig mængde til Unionen efter udløbet af den oprindelige undersøgelsesperiode,

                           kan bilaget til gennemførelsesforordning (EU) 2017/325 ændres med henblik på at lade nævnte part være omfattet af tolden for samarbejdsvillige producenter, der ikke indgår i stikprøven, dvs. den vejede gennemsnitlige toldsats på 5,3 %.

               B.   ANMODNINGER OM BEHANDLING SOM NY EKSPORTERENDE PRODUCENT

                     (7)

                     Virksomheden Wuxi Solead Technology Development Co., Ltd, gav sig til kende efter offentliggørelsen af gennemførelsesforordning (EU) 2017/325 og indgav en anmodning til Kommissionen om at blive indrømmet behandling som ny eksporterende producent og dermed være omfattet af toldsatsen for de samarbejdsvillige virksomheder i Kina, der ikke indgik i stikprøven, dvs. 5,3 %.

                     (8)

                     For at bestemme, om ansøgeren opfyldte kriterierne for at blive indrømmet behandling som ny eksporterende producent, jf. betragtning 6, sendte Kommissionen først et spørgeskema til ansøgeren med en anmodning om dokumentation for, at producenten opfylder disse kriterier. Efter en første analyse af svarene i spørgeskemaet sendte Kommissionen et brev med anmodning om yderligere oplysninger, som ansøgeren besvarede.

                     (9)

                     Kommissionen efterprøvede alle de oplysninger, som den anså for nødvendige for at afgøre, om ansøgeren opfylder kriterierne. Kommissionen underrettede også EU-erhvervsgrenen om denne anmodning om behandling som ny eksporterende producent.

                     (10)

                     EU-erhvervsgrenen fremsatte ingen bemærkninger til anmodningen.

               C.   ANALYSE AF ANMODNINGEN

                     (11)

                     Med hensyn til kriterium a) undersøgte Kommissionen ansøgerens erhvervslicens, vedtægter og reviderede regnskaber og fastslog, at ansøgeren blev grundlagt den 11. februar 2015. På baggrund af de foreliggende oplysninger fastslog Kommissionen derfor, at ansøgeren ikke eksporterede den pågældende vare i løbet af den oprindelige undersøgelse (1. juli 2008 til 30. juni 2009). Ansøgeren opfylder dermed kriterium a) som anført i betragtning 6.

                     (12)

                     For så vidt angår kriteriet om, at ansøgeren ikke er forretningsmæssigt forbundet med eksportører eller producenter, som er omfattet af de antidumpingforanstaltninger, der er indført ved den oprindelige forordning (kriterium b), undersøgte Kommissionen forholdet mellem dens aktionærer og forretningsmæssigt forbundne eksportsalgsvirksomhed. Kommissionen fastslog ud fra de foreliggende oplysninger, at ansøgeren ikke er forretningsmæssigt forbundet med eksportører eller producenter, der er omfattet af antidumpingforanstaltningerne. Ansøgeren opfylder derfor kriterium b) som anført i betragtning 6.

                     (13)

                     For så vidt angår kriterium c) om, at ansøgeren faktisk har eksporteret den pågældende vare til Unionen eller har indgået en uigenkaldelig kontraktmæssig forpligtelse om at eksportere en betydelig mængde til Unionen efter udløbet af den oprindelige undersøgelsesperiode, fremlagde ansøgeren dokumentation for eksport af den pågældende vare til Kroatien efter den oprindelige undersøgelsesperiode. De kroatiske toldmyndigheder indberettede også transaktionen i den database, der blev oprettet i henhold til artikel 14, stk. 6, i grundforordningen. Virksomheden opfylder derfor kriterium c) som anført i betragtning 6.

               D.   KONKLUSION

                     (14)

                     Kommissionen konkluderede, at ansøgeren opfylder de tre kriterier med henblik på at blive betragtet som ny eksporterende producent. Dennes navn bør derfor føjes til listen over samarbejdsvillige virksomheder, der ikke indgik i stikprøven, i bilaget til gennemførelsesforordning (EU) 2017/325.

                     (15)

                     Gennemførelsesforordning (EU) 2017/325 bør ændres i overensstemmelse hermed.

               E.   FREMLÆGGELSE AF OPLYSNINGER

                     (16)

                     Kommissionen underrettede ansøgeren og EU-erhvervsgrenen om disse konklusioner og gav dem mulighed for at fremsætte bemærkninger.

                     (17)

                     Parterne fik mulighed for at fremsætte bemærkninger. [Der blev ikke modtaget nogen bemærkninger.]

                     (18)

                     Denne forordning er i overensstemmelse med udtalelse fra det udvalg, der er nedsat ved artikel 15, stk. 1, i forordning (EU) 2016/1036 —

               VEDTAGET DENNE FORORDNING:

            Artikel 1
            Følgende virksomhed føjes til listen over eksporterende producenter i Folkerepublikken Kina i bilaget til Kommissionens gennemførelsesforordning (EU) 2017/325:

                        Virksomhedens navn

                        By

                        »Wuxi Solead Technology Development Co., Ltd

                        Xinjian Town«

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. oktober 2019.

                  På Kommissionens vegne

                  Formand

               Jean-Claude JUNCKER

            (1)  EUT L 176 af 30.6.2016, s. 21.

            (2)  EUT L 49 af 25.2.2017, s. 6.

            (3)  EUT L 337 af 19.12.2017, s. 24.

            (4)  EUT L 315 af 1.12.2010, s. 1.


title: Kommissionens Gennemførelsesforordning (EU) 2019/1811 af 23. oktober 2019 om tarifering af visse varer i den kombinerede nomenklatur

text:
                  30.10.2019

                  DA

                  Den Europæiske Unions Tidende

                  L 278/1

         KOMMISSIONENS GENNEMFØRELSESFORORDNING (EU) 2019/1811
         af 23. oktober 2019
         om tarifering af visse varer i den kombinerede nomenklatur
         EUROPA-KOMMISSIONEN HAR,
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages foranstaltninger vedrørende tariferingen af de i bilaget omhandlede varer.

                     (2)

                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                     (3)

                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                     (4)

                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.

            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. oktober 2019.

                  På Kommissionens vegne

                  For formanden

               Stephen QUEST

                  Generaldirektør

                  Generaldirektoratet for Beskatning og Toldunion

            (1)  EUT L 269 af 10.10.2013, s. 1.

            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

               BILAG

                        Varebeskrivelse

                        Tarifering (KN-kode)

                        Begrundelse

                        (1)

                        (2)

                        (3)

                        En mobil, selvbalancerende, elektrisk maskine — en såkaldt »telerobot«. Den består af følgende hovedkomponenter i et kabinet med to hjul, der er monteret på en aksel:

                                    —

                                    et accelerometer og et gyroskop

                                    —

                                    en elektrisk motor

                                    —

                                    et Bluetooth-modul

                                    —

                                    et genopladeligt batteri.

                              Varen har en strømforbindelse til opladning af batteriet, et statuslys og en vertikal teleskopstang med motoriseret højdestyring. Øverst på stangen er der en aftagelig holder til en tabletcomputer (»tablet«). Holderen er udstyret med en USB-port til opladning af tabletten.
                        Varen kan kun fjernstyres via en kompatibel anordning (tablet osv.) med trådløse kommunikationsfunktioner via Bluetooth.
                        Varen bruges til at transportere, løfte og sænke tabletten samt til at forsyne tabletten med elektricitet.
                        Se billedet  (*1).

                        8428 90 90

                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 3 til afsnit XVI, og teksten til KN-kode 8428, 8428 90  og 8428 90 90 .
                        Varen bevæger blot tabletten og forsyner den med elektricitet. Den gør det ikke muligt for tabletten at udføre andet arbejde end det, som den er beregnet til. Varen gør således ikke tabletten egnet til at udføre et bestemt arbejde, ligesom den ikke øger tablettens anvendelsesmuligheder eller udfører et særligt arbejde i forbindelse med tablettens hovedfunktion (jf. dom af 16. juni 2011, Unomedical, C-152/10, EU:C:2011:402, præmis 29, samt de forklarende bemærkninger til HS, pos. 8473, andet stykke).
                        Tarifering under pos. 8473 som tilbehør, der udelukkende eller hovedsagelig anvendes til maskiner henhørende under pos. 8470-8472, er derfor udelukket.
                        Tarifering under pos. 8479 eller 8543 er udelukket, da varen udfører flere af de samme funktioner som maskiner omhandlet i positionerne til kapitel 84 eller 85 (afsnit XVI), fx løftning og håndtering (transport, løftning og sænkning af en tablet), levering af strøm til en anordning og kommunikation via Bluetooth-protokollen.
                        I henhold til bestemmelse 3 til afsnit XVI bør varen tariferes efter apparatets hovedfunktion.
                        Varen er beregnet til at transportere, løfte og sænke en tablet, og det er derfor dens hovedfunktion, jf. bestemmelse 3 til afsnit XVI. De øvrige funktioner er accessoriske.
                        Varen skal derfor tariferes under KN-kode 8428 90 90  som andre maskiner og apparater til løftning, lastning, losning eller flytning.

               (*1)  Billedet er kun vejledende.


title: Kommissionens Gennemførelsesforordning (EU) 2019/1812 af 23. oktober 2019 om tarifering af visse varer i den kombinerede nomenklatur

text:
                  30.10.2019

                  DA

                  Den Europæiske Unions Tidende

                  L 278/4

         KOMMISSIONENS GENNEMFØRELSESFORORDNING (EU) 2019/1812
         af 23. oktober 2019
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages foranstaltninger vedrørende tariferingen af de i bilaget omhandlede varer.

                     (2)

                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                     (3)

                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                     (4)

                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.

            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. oktober 2019.

                  På Kommissionens vegne For formanden

               Stephen QUEST

                  Generaldirektør

                  Generaldirektoratet for Beskatning ogToldunion

            (1)  EUT L 269 af 10.10.2013, s. 1.

            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

            BILAG

                        Varebeskrivelse

                        Tarifering (KN-kode)

                        Begrundelse

                        (1)

                        (2)

                        (3)

                        En genanvendelig vandflaske af klart borsilikatglas med skruelåg af rustfrit stål. Låget har en indvending O-ring af silikone, der giver en uigennemtrængelig forsegling. Flasken har en bærestrop, der er fastgjort til låget, og et aftageligt skridsikkert silikonegreb til bekvem anvendelse.
                        Flasken er ca. 220 mm høj og har en diameter på 60 mm. Halsen har en diameter på ca. 30 mm. Flasken kan rumme op til 0,6 l.
                        Se billeder  (*1).

                        7013 99 00

                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur og teksten til KN-kode 7013 og 7013 99 00 .
                        Tarifering under pos. 7010 som flasker, flakoner og andre beholdere af glas, af den art der anvendes til transport af varer eller som emballage, er udelukket, da varen ikke almindeligvis anvendes kommercielt (se også de forklarende bemærkninger til HS, pos. 7010, første stykke, de forklarende bemærkninger til HS, pos. 7013, sidste stykke, punkt b), og HS-tariferingsudtalelse 3924.90/2).
                        Varen skal derfor tariferes under KN-kode 7013 99 00  som bordservice, køkken-, toilet- og kontorartikler, dekorationsgenstande til indendørs brug og lignende varer, af glas, i andre tilfælde.

               (*1)  Billederne er kun vejledende.


title: Kommissionens gennemførelsesforordning (EU) 2019/1826 af 25. oktober 2019 om registrering af en betegnelse i registret over beskyttede oprindelsesbetegnelser og beskyttede geografiske betegnelser (Kaimiškas Jovarų alus (BGB))

text:
                  31.10.2019

                  DA

                  Den Europæiske Unions Tidende

                  L 279/22

         KOMMISSIONENS GENNEMFØRELSESFORORDNING (EU) 2019/1826
         af 25. oktober 2019
         om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Kaimiškas Jovarų alus« (BGB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Litauens ansøgning om registrering af betegnelsen »Kaimiškas Jovarų alus« er blevet offentliggjort i Den Europæiske Unions Tidende (2), jf. artikel 50, stk. 2, litra a), i forordning (EU) nr. 1151/2012.

                     (2)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Kaimiškas Jovarų alus« registreres —

               VEDTAGET DENNE FORORDNING:

            Artikel 1
            Betegnelsen »Kaimiškas Jovarų alus« (BGB) registreres.
            Betegnelsen i stk. 1 henviser til et produkt i kategori 2.1. Øl i bilag XI til Kommissionens gennemførelsesforordning (EU) nr. 668/2014 (3).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. oktober 2019.

                  På Kommissionens vegne

                  For formanden

               Phil HOGAN

                  Medlem af Kommissionen

            (1)  EUT L 343 af 14.12.2012, s. 1.

            (2)  EUT C 217 af 28.6.2019, s. 5.

            (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2019/1853 af 5. november 2019 om ændring af Rådets forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak

text:
                  6.11.2019

                  DA

                  Den Europæiske Unions Tidende

                  L 285/7

         KOMMISSIONENS GENNEMFØRELSESFORORDNING (EU) 2019/1853
         af 5. november 2019
         om ændring af Rådets forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1210/2003 af 7. juli 2003 om visse specifikke restriktioner i de økonomiske og finansielle forbindelser med Irak og om ophævelse af Rådets forordning (EF) nr. 2465/96 (1), særlig artikel 11, litra b), og
         ud fra følgende betragtninger:

                     (1)

                     Bilag III til forordning (EF) nr. 1210/2003 indeholder en liste over den tidligere irakiske regerings offentlige instanser, virksomheder og institutioner og fysiske og juridiske personer, organer og sammenslutninger, der er omfattet af indefrysningen af pengemidler og økonomiske ressourcer, som den 22. maj 2003 var placeret uden for Irak, i henhold til nævnte forordning.

                     (2)

                     Den 30. oktober 2019 besluttede Sanktionskomitéen under FN's Sikkerhedsråd at fjerne to punkter fra listen over personer eller sammenslutninger, der er omfattet af indefrysningen af pengemidler og økonomiske ressourcer.

                     (3)

                     Bilag III til forordning (EF) nr. 1210/2003 bør derfor ændres —

               VEDTAGET DENNE FORORDNING:

            Artikel 1
            Bilag III til forordning (EF) nr. 1210/2003 ændres som angivet i bilaget til nærværende forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 5. november 2019.

                  På Kommissionens vegne

                  For formanden

                  Udenrigspolitiske InstrumenterChef for Tjenesten for

            (1)  EUT L 169 af 8.7.2003, s. 6.

            BILAG
            I bilag III til forordning (EF) nr. 1210/2003 udgår følgende punkter:

                           »183.

                           STATE ORGANISATION FOR IRRIGATION PROJECTS (alias GENERAL ESTABLISHMENT FOR IRRIGATION PROJECTS). Adresser: a) Northgate, Karanteena, P.O. Box 148, Baghdad, Irak; b) Al-Muadham, near Engineering College, P.O. Box 14186, Baghdad, Irak.

                           184.

                           STATE ORGANISATION FOR LAND RECLAMATION (alias a) GENERAL ESTABLISHMENT FOR PLANTATION AND DEVELOPMENT OF THE RECLAIMED LANDS, b) GENERAL ESTABLISHMENT FOR EXECUTION OF LAND RECLAMATION CONTRACTS, c) GENERAL ESTABLISHMENT FOR LAND RECLAMATION OF CENTRAL AND NORTHERN AREAS, d) GENERAL ESTABLISHMENT FOR LAND RECLAMATION OF SOUTHERN AREAS). Adresser: a) Amiriya, Abu Gharib, P.O. Box 6161, Baghdad, Irak; b) P.O. Box 6061, Aamrlya 7, Nisan, Irak; c) P.O. Box 609, Al-Sadoon St., Baghdad, Irak; d) P.O. Box 27, Wasit Province, Kut, Irak.«


title: Rådets gennemførelsesforordning (EU) 2019/1943 af 25. november 2019 om gennemførelse af forordning (EU) 2016/1686 om indførelse af yderligere restriktive foranstaltninger over for ISIL (Da'esh) og al-Qaeda og fysiske og juridiske personer, enheder eller organer, der er knyttet til dem

text:
                  25.11.2019

                  DA

                  Den Europæiske Unions Tidende

                  LI 303/1

         RÅDETS GENNEMFØRELSESFORORDNING (EU) 2019/1943
         af 25. november 2019
         om gennemførelse af forordning (EU) 2016/1686 om indførelse af yderligere restriktive foranstaltninger over for ISIL (Da'esh) og al-Qaeda og fysiske og juridiske personer, enheder eller organer, der er knyttet til dem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2016/1686 af 20. september 2016 om indførelse af yderligere restriktive foranstaltninger over for ISIL (Da'esh) og al-Qaeda og fysiske og juridiske personer, enheder eller organer, der er knyttet til dem (1), særlig artikel 4, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Rådet vedtog den 20. september 2016 forordning (EU) 2016/1686.

                     (2)

                     I betragtning af den fortsatte trussel fra ISIL (Da'esh) og al-Qaeda og fysiske og juridiske personer, enheder eller organer, der er knyttet til dem, bør én person tilføjes på listen over fysiske og juridiske personer, enheder og organer i bilag I til forordning (EU) 2016/1686.

                     (3)

                     Forordning (EU) 2016/1686 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag I til forordning (EU) 2016/1686 ændres som anført i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. november 2019.

                  På Rådets vegne

                  Formand

               F. MOGHERINI

            (1)  EUT L 255 af 21.9.2016, s. 1.

            BILAG
            Følgende tilføjes på listen i bilag I til forordning (EU) 2016/1686:

                        »5.

                        Guillaume PIROTTE; fødselsdato: 7. juni 1994; fødested: Grasse (Frankrig); nationalitet: fransk.«


title: Kommissionens gennemførelsesforordning (EU) 2020/7 af 19. december 2019 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Huile d'olive de la Vallée des Baux-de-Provence (BOB))

text:
                  8.1.2020

                  DA

                  Den Europæiske Unions Tidende

                  L 4/1

         KOMMISSIONENS GENNEMFØRELSESFORORDNING (EU) 2020/7
         af 19. december 2019
         om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Huile d'olive de la Vallée des Baux-de-Provence« (BOB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Frankrigs ansøgning om godkendelse af en ændring af varespecifikationen for den beskyttede oprindelsesbetegnelse »Huile d'olive de la Vallée des Baux-de-Provence«, der er registreret ved Kommissionens forordning (EF) nr. 1187/2000 (2).

                     (2)

                     Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende (3).

                     (3)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

               VEDTAGET DENNE FORORDNING:

            Artikel 1
            Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Huile d'olive de la Vallée des Baux-de-Provence« (BOB), godkendes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 19. december 2019.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L343 af 14.12.2012, s. 1.

            (2)  Kommissionens forordning (EF) nr. 1187/2000 af 5. juni 2000 om tilføjelse til bilaget til forordning (EF) nr. 2400/96 om optagelse af visse betegnelser i det register over beskyttede oprindelsesbetegnelser og beskyttede geografiske betegnelser, der er fastsat i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (EFT L 133 af 6.6.2000, s. 19).

            (3)  EUT C 279 af 19.8.2019, s. 3.


title: Kommissionens gennemførelsesforordning (EU) 2020/16 af 10. januar 2020 om tilladelse til markedsføring af nicotinamidribosidchlorid som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EØS-relevant tekst)

text:
                  13.1.2020

                  DA

                  Den Europæiske Unions Tidende

                  L 7/6

         KOMMISSIONENS GENNEMFØRELSESFORORDNING (EU) 2020/16
         af 10. januar 2020
         om tilladelse til markedsføring af nicotinamidribosidchlorid som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 12, og
         ud fra følgende betragtninger:

                     (1)

                     I forordning (EU) 2015/2283 fastsættes det, at kun nye fødevarer, der er godkendt og opført på EU-listen, må markedsføres i Unionen.

                     (2)

                     Kommissionens gennemførelsesforordning (EU) 2017/2470 (2) om EU-listen over nye fødevarer blev vedtaget i henhold til artikel 8 i forordning (EU) 2015/2283.

                     (3)

                     I henhold til artikel 12 i forordning (EU) 2015/2283 skal Kommissionen forelægge et udkast til gennemførelsesretsakt om tilladelse til markedsføring i Unionen af en ny fødevare og om ajourføring af EU-listen.

                     (4)

                     Den 10. maj 2018 indgav virksomheden ChromaDex Inc. (»ansøgeren«) en ansøgning til Kommissionen i overensstemmelse med artikel 10, stk. 1, i forordning (EU) 2015/2283 om tilladelse til at markedsføre nicotinamidribosidchlorid i Unionen som en ny fødevare. Ansøgningen indeholdt en anmodning om, at nicotinamidribosidchlorid kan anvendes som en kilde til niacin i kosttilskud bestemt til den almindelige voksne befolkning ved maksimumsværdier for anvendelse på 300 mg pr. dag. Ansøgningen indeholdt også en anmodning om at føje nicotinamidribosid til listen over de niacin-former, der er anført i bilag II til Europa-Parlamentets og Rådets direktiv 2002/46/EF (3), som en kilde til niacin.

                     (5)

                     Ansøgeren indgav også en anmodning til Kommissionen med henblik på beskyttelse af data omfattet af ejendomsrettigheder for en række undersøgelser vedlagt til støtte for ansøgningen, nemlig en in vitro-undersøgelse, der evaluerede nicotinamidribosids metabolisme i blodet (undersøgelse nr. 160312) (4), en 7-dages dosisbestemmende undersøgelse af oral toksicitet hos unge hunde (undersøgelse nr. 17-921) (5), et hERG–screeningsassay (undersøgelse nr. 20151223) (6), en 28-dages undersøgelse af toksicitet ved gentagen indgift hos unge hunde (undersøgelse nr. 17-940) (7), en 90-dages undersøgelse af toksicitet ved gentagen indgift hos Sprague Dawley-rotter (undersøgelse nr. S14022) (8), en undersøgelse af reproduktionstoksicitet (undersøgelse nr. G10959) (9) og en undersøgelse af udviklingstoksicitet hos rotter (undersøgelse nr. G10957) (10).

                     (6)

                     Den 8. oktober 2018 rådførte Kommissionen sig med Den Europæiske Fødevaresikkerhedsautoritet (»autoriteten«) og anmodede den om at afgive en videnskabelig udtalelse om sikkerheden ved nicotinamidribosid som en ny fødevare, jf. artikel 10, stk. 3, i forordning (EU) 2015/2283, og om at foretage en vurdering af den tilsigtede anvendelse som kosttilskud.

                     (7)

                     Den 4. juli 2019 vedtog autoriteten den videnskabelige udtalelse om »Safety of nicotinamide riboside chloride as a novel food pursuant to Regulation (EU) 2015/2283 and bioavailability of nicotinamide from this source, in the context of Directive 2002/46/EC« (11). Den videnskabelige udtalelse opfylder kravene i artikel 11 i forordning (EU) 2015/2283.

                     (8)

                     I sin udtalelse konkluderede autoriteten, at nicotinamidribosidchlorid er sikkert, når det anvendes i kosttilskud i en mængde på højst 300 mg pr. dag for den almindelige voksne befolkning, undtagen gravide og ammende kvinder, og i en mængde på højst 230 mg pr. dag for gravide og ammende kvinder.

                     (9)

                     Autoritetens udtalelse giver tilstrækkeligt grundlag til at fastslå, at nicotinamidribosidchlorid under de vurderede anvendelsesbetingelser er i overensstemmelse med artikel 12, stk. 1, i forordning (EU) 2015/2283.

                     (10)

                     I udarbejdelsen af sin udtalelse om nicotinamidribosidchlorid som en ny fødevare fandt autoriteten, at data fra en in vitro-undersøgelse, der evaluerede nicotinamidribosids metabolisme i blodet (undersøgelse nr. 160312), dannede grundlag for at vurdere nicotinamids biotilgængelighed, hvorimod data fra fem toksicitetsundersøgelser (en 7-dages dosisbestemmende undersøgelse af oral toksicitet hos unge hunde (undersøgelse nr. 17-921), en 28-dages undersøgelse af toksicitet ved gentagen indgift hos unge hunde (undersøgelse nr. 17-940), en 90-dages undersøgelse af toksicitet ved gentagen indgift hos Sprague Dawley-rotter (undersøgelse nr. S14022), en undersøgelse af reproduktionstoksicitet (undersøgelse nr. G10959) og en undersøgelse af udviklingstoksicitet hos rotter (undersøgelse nr. G10957) dannede grundlag for at vurdere sikkerheden ved nicotinamidribosidchlorid. Det vurderes derfor, at man ikke ville have kunnet drage konklusionerne vedrørende sikkerheden ved nicotinamidribosidchlorid uden dataene fra de ikke offentliggjorte rapporter om disse undersøgelser.

                     (11)

                     Kommissionen anmodede ansøgeren om yderligere at præcisere begrundelsen for påberåbelse af ejendomsrettigheder til in vitro-undersøgelsen, der evaluerede nicotinamidribosids metabolisme i blodet, og til de fem toksicitetsundersøgelser og om at redegøre nærmere for ansøgerens påberåbelse af eneret til at henvise til undersøgelserne, jf. artikel 26, stk. 2, litra b), i forordning (EU) 2015/2283.

                     (12)

                     Ansøgeren erklærede, at ansøgeren på det tidspunkt, hvor ansøgningen blev indgivet, havde ejendomsrettigheder til samt eneret til at henvise til undersøgelserne, og at tredjeparter derfor ikke lovligt kan få adgang til eller anvende undersøgelserne eller henvise til disse data.

                     (13)

                     Kommissionen vurderede alle de oplysninger, som ansøgeren fremlagde, og vurderede, at ansøgeren i tilstrækkelig grad havde opfyldt kravene i artikel 26, stk. 2, i forordning (EU) 2015/2283. Derfor bør in vitro-undersøgelsen, der evaluerede nicotinamidribosids metabolisme i blodet, og til de fem toksicitetsundersøgelser, som er indeholdt i ansøgerens dossier, ikke anvendes af autoriteten til fordel for en senere ansøger i fem år fra datoen for denne forordnings ikrafttræden. Som følge heraf bør kun ansøgeren i en periode på fem år kunne markedsføre nicotinamidribosidchlorid i Unionen.

                     (14)

                     Begrænsningen af godkendelsen af nicotinamidribosidchlorid og af ansøgerens krav om eneret til at kunne henvise til de undersøgelser, der er indeholdt i ansøgerens dossier, er imidlertid ikke til hinder for, at andre ansøgere kan ansøge om tilladelse til at markedsføre den samme nye fødevare, forudsat at deres ansøgning er baseret på lovligt indhentede oplysninger til støtte for godkendelsen i henhold til denne forordning.

                     (15)

                     Der er ved direktiv 2002/46/EF fastsat krav til kosttilskud. Anvendelse af nicotinamidribosidchlorid bør tillades, uden at kravene i nævnte direktiv derved tilsidesættes.

                     (16)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1

               1.   Nicotinamidribosidchlorid, som specificeret i bilaget til nærværende forordning, opføres i EU-listen over godkendte nye fødevarer i gennemførelsesforordning (EU) 2017/2470.

               2.   I en periode på fem år fra datoen for denne forordnings ikrafttræden må kun den oprindelige ansøger, dvs.

                           —

                           Virksomhed: ChromaDex Inc.

                           —

                           Adresse: 10900 Wilshire Boulevard Suite 600, Los Angeles, CA 90024 USA,

                     markedsføre den i stk. 1 omhandlede nye fødevare i Unionen, medmindre en efterfølgende ansøger får godkendt den nye fødevare uden henvisning til de data, der er beskyttet i henhold til denne forordnings artikel 2, eller med samtykke fra ChromaDex Inc.

               3.   De i stk. 1 omhandlede oplysninger i EU-listen skal omfatte de i bilaget fastsatte anvendelsesbetingelser og mærkningskrav.

               4.   Den i denne artikel omhandlede godkendelse meddeles, uden at bestemmelserne i direktiv 2002/46/EF derved tilsidesættes.

            Artikel 2
            Undersøgelserne i ansøgningen, på grundlag af hvilke den nye fødevare nævnt i artikel 1 er blevet vurderet af EFSA, og som af ansøgeren er angivet som værende omfattet af ejendomsrettigheder, og uden hvilke den nye fødevare ikke kunne være blevet godkendt, må ikke anvendes til fordel for en efterfølgende ansøger i en periode på fem år fra datoen for ikrafttrædelsen af denne forordning uden samtykke fra ChromaDex Inc.

            Artikel 3
            Bilaget til gennemførelsesforordning (EU) 2017/2470 ændres som anført i bilaget til nærværende forordning.

            Artikel 4
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 327 af 11.12.2015, s. 1.

            (2)  Kommissionens gennemførelsesforordning (EU) 2017/2470 af 20. december 2017 om EU-listen over nye fødevarer i overensstemmelse med Europa-Parlamentets og Rådets forordning (EU) 2015/2283 om nye fødevarer (EUT L 351 af 30.12.2017, s. 72).

            (3)  Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (EFT L 183 af 12.7.2002, s. 51).

            (4)  Keystone Bioanalytical Inc., The Metabolism of Nicotinamide Riboside in Human Blood (undersøgelse nr. 160312), 10. januar 2018, ikke offentliggjort.

            (5)  Experimur, Oral 7-Day Dose Range Finding Toxicity Study in Juvenile Dogs (undersøgelse nr. 17-921), 27. november 2017, ikke offentliggjort.

            (6)  IPS Therapeutique, Inc., Evaluation of the effects of Nicotinamide Riboside Chloride on the human potassium channel using human embryonic kidney (HEK) 293 cells transfected with a human ether-a-go-go-related gene (hERG), 25. marts 2016, ikke offentliggjort.

            (7)  Experimur, Oral 28-Day Toxicity Study in Juvenile Dogs (undersøgelse nr. 17-940), 20. februar 2018, ikke offentliggjort.

            (8)  Syngene International Limited, Comparative 90-Day Oral Toxicity Study in Sprague Dawley Rats (undersøgelse nr. S14022), 12. maj 2015, ikke offentliggjort.

            (9)  Advinus Therapeutics Limited, Nicotinamide riboside chloride: one generation reproduction toxicity study through diet in Sprague-Dawley rats (undersøgelse nr. G10959), 21. november 2016, ikke offentliggjort.

            (10)  Advinus Therapeutics Limited, Nicotinamide riboside chloride: embryo-fetal developmental toxicity study in Sprague-Dawley rats by oral route (undersøgelse nr. G10957), 30. september 2016.

            (11)  EFSA Journal 2019;17(8):5775.

            BILAG
            I bilaget til gennemførelsesforordning (EU) 2017/2470 foretages følgende ændringer:

               1)
               Følgende indsættes i tabel 1 (Godkendte nye fødevarer) i den alfabetiske rækkefølge:

                              Godkendt ny fødevare

                              Anvendelsesbetingelser for den nye fødevare

                              Supplerende specifikke mærkningskrav

                              Andre krav

                              Databeskyttelse

                           »Nicotinamidribosidchlorid

                              Specificeret fødevarekategori

                              Maksimumsindhold

                           Den nye fødevare betegnes «nicotinamidribosidchlorid« på mærkningen af de fødevarer, der indeholder den.

                           Godkendt den 20. februar 2020. Godkendelsen er baseret på videnskabelig dokumentation og videnskabelige data omfattet af ejendomsrettigheder i overensstemmelse med artikel 26 i forordning (EU) 2015/2283.
                           Ansøger: ChromaDex Inc., 10900 Wilshire Boulevard Suite 600, Los Angeles, CA 90024 USA. I databeskyttelsesperioden må den nye fødevare kun markedsføres i Unionen af ChromaDex Inc., medmindre en efterfølgende ansøger får godkendt denne nye fødevare uden henvisning til de(n) videnskabelige dokumentation eller videnskabelige data omfattet af ejendomsrettigheder i henhold til artikel 26 i forordning (EU) 2015/2283 eller med samtykke fra ChromaDex Inc.
                           Slutdato for databeskyttelsen: den 20. februar 2025.

                           Kosttilskud som defineret i direktiv 2002/46/EF

                           300 mg pr. dag for den almindelige voksne befolkning, undtagen gravide og ammende kvinder
                           230 mg pr. dag for gravide og ammende kvinder «

               2)
               Følgende indsættes i tabel 2 (Specifikationer) i den alfabetiske rækkefølge:

                              Godkendt ny fødevare

                              Specifikation

                           Nicotinamidribosidchlorid

                              Beskrivelse/definition:

                           Den nye fødevare er en syntetisk form af nicotinamidribosid.
                           Den nye fødevare indeholder ≥ 90 % nicotinamidribosidchlorid, primært i dens β-form, hvor de resterende bestanddele er opløsningsmiddelrester, reaktionsbiprodukter og nedbrydningsprodukter.
                           Nicotinamidribosidchlorid:
                           CAS-nr.: 23111-00-4
                           EF-nr.: 807-820-5
                           IUPAC-navn: {1-[(2R,3R,4S,5R)-3,4-dihydroxy-5-(hydroxymethyl)oxolan-2-yl]pyridin-1-ium-3-carboxamid}chlorid
                           Kemisk formel: C11H15N2O5Cl
                           Molekylvægt: 290,7 g/mol

                              Karakteristik/sammensætning:

                           Farve: Hvid til lysebrun
                           Form: Pulver
                           Identifikation: Bekræftet ved NMR (kernemagnetisk resonans)
                           Nicotinamidribosidchlorid: ≥ 90 %
                           Vandindhold: ≤ 2 %

                              Opløsningsmiddelrester:

                           Acetone: ≤ 5 000  mg/kg
                           Methanol: ≤ 1 000  mg/kg
                           Acetonitril: ≤ 50 mg/kg
                           Methyl-tert-butylether: ≤ 500 mg/kg

                              Reaktionsbiprodukter:

                           Methylacetat: ≤ 1 000  mg/kg
                           Acetamid: ≤ 27 mg/kg
                           Eddikesyre: ≤ 5 000  mg/kg

                              Tungmetaller:

                           Arsen: ≤ 1 mg/kg

                              Mikrobiologiske kriterier:

                           Totalkimtal: ≤ 1 000  CFU/g
                           Gær- og skimmelsvampe: ≤ 100 CFU/g

                              Escherichia coli: Ingen i 10 g «


title: Kommissionens gennemførelsesforordning (EU) 2020/17 af 10. januar 2020 om ikke at forny godkendelsen af aktivstoffet chlorpyrifos-methyl, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst)

text:
                  13.1.2020

                  DA

                  Den Europæiske Unions Tidende

                  L 7/11

         KOMMISSIONENS GENNEMFØRELSESFORORDNING (EU) 2020/17
         af 10. januar 2020
         om ikke at forny godkendelsen af aktivstoffet chlorpyrifos-methyl, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og artikel 78, stk. 2, og
         ud fra følgende betragtninger:

                     (1)

                     Chlorpyrifos-methyl blev ved Kommissionens direktiv 2005/72/EF (2) opført som et aktivstof i bilag I til Rådets direktiv 91/414/EØF (3).

                     (2)

                     Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

                     (3)

                     Godkendelsen af aktivstoffet chlorpyrifos-methyl, jf. del A i bilaget til gennemførelsesforordning (EU) nr. 540/2011, udløber den 31. januar 2020.

                     (4)

                     Der blev i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet ansøgninger om fornyelse af godkendelsen af aktivstoffet chlorpyrifos-methyl inden for den tidsfrist, der er fastsat i nævnte artikel.

                     (5)

                     Ansøgerne fremlagde de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningerne var fuldstændige.

                     (6)

                     Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (»autoriteten«) og Kommissionen den 3. juli 2017.

                     (7)

                     Autoriteten gjorde det supplerende resumé af dossieret tilgængeligt for offentligheden. Autoriteten fremsendte ligeledes vurderingsrapporten vedrørende fornyelse til ansøgerne og medlemsstaterne, således at de kunne fremsætte bemærkninger hertil, og iværksatte en offentlig høring om den. Autoriteten videresendte de modtagne bemærkninger til Kommissionen.

                     (8)

                     Den 4. juli 2018 anmodede autoriteten ansøgerne om at fremlægge yderligere oplysninger for medlemsstaterne, Kommissionen og autoriteten. Den rapporterende medlemsstats vurdering af de supplerende oplysninger blev forelagt autoriteten i form af et opdateret udkast til vurderingsrapport.

                     (9)

                     I april 2019 afholdt autoriteten en drøftelse på ekspertplan om visse elementer i forbindelse med vurderingen af risikoen for menneskers sundhed. På grund af betænkeligheder vedrørende genotoksicitet og udviklingsneurotoksicitet, som blev rejst under denne drøftelse, bad Kommissionen den 1. juli 2019 autoriteten om en erklæring om de tilgængelige resultater af vurderingen af indvirkningen på menneskers sundhed og en angivelse af, om aktivstoffet kan forventes at opfylde de godkendelseskriterier, som gælder for menneskers sundhed, jf. artikel 4 i forordning (EF) nr. 1107/2009.

                     (10)

                     Den 31. juli 2019 sendte autoriteten sin indledende erklæring (6) til Kommissionen om de tilgængelige resultater af vurderingen af indvirkningen på menneskers sundhed. Den 11. november 2019 sendte autoriteten sin ajourførte erklæring (7) til Kommissionen efter en yderligere drøftelse på ekspertplan, der blev afholdt i september 2019. I sin ajourførte erklæring bekræftede autoriteten sine konklusioner om vurderingen af indvirkningen på menneskers sundhed, at der var kritiske områder, som gav anledning til bekymring. Ud fra en »weight of evidence«-tilgang baseret på de betænkeligheder, der er rejst for chlorpyrifos og den alment tilgængelige videnskabelige litteratur om chlorpyrifos-methyl kan en potentiel genotoksicitet for chlorpyrifos-methyl ikke udelukkes. Under peerevalueringen vurderede eksperter, at en analogislutning mellem de to stoffer var velbegrundet, da de er strukturelt sammenlignelige og har tilsvarende toksikokinetisk adfærd. Der kan derfor ikke fastsættes nogen sundhedsbaserede referenceværdier for chlorpyrifos-methyl, ligesom der ikke kan foretages nogen vurdering af risikoen for forbrugere og risikoen fra andre kilder end kosten. Der blev desuden konstateret bekymringer for udviklingsneurotoksicitet (DNT). Her foreligger der epidemiologisk evidens, som viser en sammenhæng mellem eksponering for chlorpyrifos og/eller chlorpyrifos-methyl i udviklingsfasen og negative neuroudviklingsmæssige virkninger hos børn. Endvidere anførte peer review-eksperterne, at det kan være hensigtsmæssigt at klassificere chlorpyrifos-methyl som reproduktionstoksisk i kategori 1B i overensstemmelse med de kriterier, der er fastsat i Europa-Parlamentets og Rådets forordning (EF) nr. 1272/2008 (8).

                     (11)

                     Kommissionen opfordrede ansøgerne til at fremsætte bemærkninger til autoritetens konklusion. Derudover opfordrede Kommissionen i henhold til artikel 14, stk. 1, tredje afsnit, i gennemførelsesforordning (EU) nr. 844/2012 ansøgerne til at fremsætte sine bemærkninger til udkastet til vurderingsrapport vedrørende fornyelse. Ansøgerne fremsatte deres bemærkninger, som er blevet nøje gennemgået.

                     (12)

                     Uagtet de argumenter, som ansøgerne fremførte, kan de betænkeligheder, der er forbundet med stoffet, imidlertid ikke anses for at være afhjulpet.

                     (13)

                     Derfor er det med hensyn til en eller flere repræsentative anvendelser for mindst et plantebeskyttelsesmiddel ikke blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt. Selv om miljørisikovurderingen ikke er afsluttet, kan den ikke ændre denne konklusion, da godkendelseskriterierne vedrørende indvirkningerne på menneskers sundhed ikke er opfyldt, og vurderingen bør derfor ikke forsinke afgørelsen om fornyelse af godkendelsen af aktivstoffet yderligere. Godkendelsen af aktivstoffet chlorpyrifos-methyl bør derfor ikke fornyes, jf. artikel 20, stk. 1, litra b), i nævnte forordning.

                     (14)

                     Gennemførelsesforordning (EU) nr. 540/2011 bør derfor ændres.

                     (15)

                     Medlemsstaterne bør have tilstrækkelig tid til at tilbagekalde godkendelser af plantebeskyttelsesmidler, der indeholder chlorpyrifos-methyl.

                     (16)

                     For plantebeskyttelsesmidler, der indeholder chlorpyrifos-methyl og for hvilke medlemsstaterne bevilger en afviklingsperiode i henhold til artikel 46 i forordning (EF) nr. 1107/2009, bør en sådan periode ikke vare længere end 3 måneder fra datoen for nærværende forordnings ikrafttræden.

                     (17)

                     Udløbsdatoen for chlorpyrifos-methyl blev ved Kommissionens gennemførelsesforordning (EU) 2018/1796 (9) forlænget til den 31. januar 2020 for at gøre det muligt at afslutte fornyelsesprocessen, inden godkendelsen af stoffet udløber. Da der træffes en afgørelse om ikke at forny godkendelsen forud for den forlængede udløbsdato, bør nærværende forordning imidlertid finde anvendelse hurtigst muligt.

                     (18)

                     Denne forordning er ikke til hinder for, at der kan indgives en ny ansøgning vedrørende godkendelse af chlorpyrifos-methyl i henhold til artikel 7 i forordning (EF) nr. 1107/2009.

                     (19)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Ikke-fornyelse af godkendelsen af aktivstoffet
            Godkendelsen af aktivstoffet chlorpyrifos-methyl fornyes ikke.

            Artikel 2
            Ændring af gennemførelsesforordning (EU) nr. 540/2011
            I del A i bilaget til gennemførelsesforordning (EU) nr. 540/2011 udgår række 112 vedrørende chlorpyrifos-methyl.

            Artikel 3
            Overgangsforanstaltninger
            Medlemsstaterne tilbagekalder godkendelser af plantebeskyttelsesmidler, der indeholder chlorpyrifos-methyl som aktivstof, senest den 16. februar 2020.

            Artikel 4
            Afviklingsperiode
            Eventuelle afviklingsperioder, som medlemsstaterne indrømmer i henhold til artikel 46 i forordning (EF) nr. 1107/2009, skal udløbe senest den 16. april 2020.

            Artikel 5
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 309 af 24.11.2009, s. 1.

            (2)  Kommissionens direktiv 2005/72/EF af 21. oktober 2005 om ændring af Rådets direktiv 91/414/EØF for at optage chlorpyrifos, chlorpyrifos-methyl, mancozeb, maneb og metiram som aktive stoffer. (EUT L 279 af 22.10.2005, s. 63).

            (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

            (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

            (6)  Den Europæiske Fødevaresikkerhedsautoritet (EFSA), 2019. Statement on the available outcomes of the human health assessment in the context of the pesticides peer review of the active substance chlorpyrifos-methyl. EFSA Journal 2019;17(5):5810. https://doi.org/10.2903/j.efsa.2019.5810.

            (7)  European Food Safety Authority (EFSA), 2019. Updated statement on the available outcomes of the human health assessment in the context of the pesticides peer review of the active substance chlorpyrifos-methyl. EFSA Journal 2019;17(11):5908, 21 pp. https://doi.org/10.2903/ j.efsa.2019.5908.

            (8)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

            (9)  Kommissionens gennemførelsesforordning (EU) 2018/1796 af 20. november 2018 om ændring af gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne amidosulfuron, bifenox, chlorpyrifos, chlorpyrifos-methyl, clofentezin, dicamba, difenoconazol, diflubenzuron, diflufenican, dimoxystrobin, fenoxaprop-P, fenpropidin, lenacil, mancozeb, mecoprop-P, metiram, nicosulfuron, oxamyl, picloram, pyraclostrobin, pyriproxyfen og tritosulfuron (EUT L 294 af 21.11.2018, s. 15).


title: Kommissionens gennemførelsesforordning (EU) 2020/18 af 10. januar 2020 om ikke at forny godkendelsen af aktivstoffet chlorpyrifos, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst)

text:
                  13.1.2020

                  DA

                  Den Europæiske Unions Tidende

                  L 7/14

         KOMMISSIONENS GENNEMFØRELSESFORORDNING (EU) 2020/18
         af 10. januar 2020
         om ikke at forny godkendelsen af aktivstoffet chlorpyrifos, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og artikel 78, stk. 2, og
         ud fra følgende betragtninger:

                     (1)

                     Ved Kommissionens direktiv 2005/72/EF (2) blev chlorpyrifos opført som aktivstof i bilag I til Rådets direktiv 91/414/EØF (3).

                     (2)

                     Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

                     (3)

                     Godkendelsen af aktivstoffet chlorpyrifos, jf. del A i bilaget til gennemførelsesforordning (EU) nr. 540/2011, udløber den 31. januar 2020.

                     (4)

                     I overensstemmelse med artikel 1 i Kommissionens gennemførelsesforordning (EU) nr. 844/2012 (5) blev der indgivet ansøgninger om fornyelse af godkendelsen af aktivstoffet chlorpyrifos inden for den tidsfrist, der er fastsat i nævnte artikel.

                     (5)

                     Ansøgerne fremlagde de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningerne var fuldstændige.

                     (6)

                     Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (»autoriteten«) og Kommissionen den 3. juli 2017.

                     (7)

                     Autoriteten gjorde det supplerende resumé af dossieret tilgængeligt for offentligheden. Autoriteten fremsendte ligeledes vurderingsrapporten vedrørende fornyelse til ansøgerne og medlemsstaterne, således at de kunne fremsætte bemærkninger hertil, og iværksatte en offentlig høring om den. Autoriteten videresendte de modtagne bemærkninger til Kommissionen.

                     (8)

                     Den 4. juli 2018 anmodede autoriteten ansøgerne om at fremlægge yderligere oplysninger for medlemsstaterne, Kommissionen og autoriteten. Den rapporterende medlemsstats vurdering af de supplerende oplysninger blev forelagt autoriteten i form af en opdateret vurderingsrapport vedrørende fornyelse.

                     (9)

                     I april 2019 organiserede autoriteten en ekspertdebat for at drøfte visse elementer i forbindelse med risikovurderingen vedrørende menneskers sundhed. På grund af betænkeligheder vedrørende genotoksicitet og udviklingsneurotoksicitet, som blev påpeget under denne drøftelse, sendte Kommissionen den 1. juli 2019 en mandat til autoriteten med anmodning om en erklæring om de tilgængelige resultater af vurderingen vedrørende menneskers sundhed og en angivelse af, hvorvidt aktivstoffet kan forventes at opfylde de godkendelseskriterier, som gælder for menneskers sundhed, jf. artikel 4 i forordning (EF) nr. 1107/2009.

                     (10)

                     Autoriteten sendte sin erklæring (6) til Kommissionen den 31. juli 2019. I sin erklæring bekræftede autoriteten, at dens konklusioner om vurderingen vedrørende menneskers sundhed tyder på, at der er kritiske problemområder. Ud fra de foreliggende oplysninger kan det ikke udelukkes, at chlorpyrifos har et genotoksisk potentiale, da der er konstateret positive resultater i en række in vitro- og in vivo-undersøgelser. Det er derfor ikke muligt at fastsætte sundhedsbaserede referenceværdier for chlorpyrifos og at foretage de relevante vurderinger af risikoen for forbrugere og risikoen fra andre kilder end kosten. Endvidere blev der observeret udviklingsmæssige neurotoksicitetsvirkninger i den tilgængelige undersøgelse af udviklingsneurotoksicitet hos rotter, og der foreligger epidemiologisk dokumentation, som viser en sammenhæng mellem eksponering for chlorpyrifos og/eller chlorpyriphos-methyl under udviklingsfasen og negative neuroudviklingsmæssige resultater hos børn. Det angives endvidere, at peer review-eksperterne fandt det hensigtsmæssigt at klassificere chlorpyrifos som reproduktionstoksisk i kategori 1B i overensstemmelse med de kriterier, der er fastsat i Europa-Parlamentets og Rådets forordning (EF) nr. 1272/2008 (7).

                     (11)

                     Kommissionen opfordrede ansøgerne til at fremsætte deres bemærkninger til autoritetens erklæring. Derudover opfordrede Kommissionen i henhold til artikel 14, stk. 1, tredje afsnit, i gennemførelsesforordning (EU) nr. 844/2012 ansøgerne til at fremsætte deres bemærkninger til udkastet til vurderingsrapport vedrørende fornyelse. Ansøgerne fremsatte deres bemærkninger, som er blevet nøje gennemgået.

                     (12)

                     Uagtet de argumenter, som ansøgerne fremførte, kan de betænkeligheder, der er forbundet med stoffet, imidlertid ikke anses for at være afhjulpet.

                     (13)

                     Derfor er det med hensyn til en eller flere repræsentative anvendelser for mindst ét plantebeskyttelsesmiddel ikke blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt. Selv om miljørisikovurderingen ikke var afsluttet, kan den ikke ændre denne konklusion, da godkendelseskriterierne vedrørende virkningerne på menneskers sundhed ikke er opfyldt, og den bør derfor ikke forsinke afgørelsen om fornyelse af godkendelsen af aktivstoffet yderligere. Godkendelsen af aktivstoffet chlorpyrifos bør derfor ikke fornyes, jf. artikel 20, stk. 1, litra b), i nævnte forordning.

                     (14)

                     Gennemførelsesforordning (EU) nr. 540/2011 bør derfor ændres.

                     (15)

                     Medlemsstaterne bør have tilstrækkelig tid til at tilbagekalde godkendelser af plantebeskyttelsesmidler, der indeholder chlorpyrifos.

                     (16)

                     For plantebeskyttelsesmidler, der indeholder chlorpyrifos, og for hvilke medlemsstaterne bevilger en afviklingsperiode i henhold til artikel 46 i forordning (EF) nr. 1107/2009, bør en sådan periode ikke overstige tre måneder efter nærværende forordnings ikrafttræden.

                     (17)

                     Godkendelsesperioden for chlorpyrifos blev ved Kommissionens gennemførelsesforordning (EU) 2018/1796 (8) forlænget til den 31. januar 2020 for at gøre det muligt at afslutte fornyelsesprocessen, inden godkendelsesperioden for stoffet udløber. Da der bliver truffet afgørelse om ikke at forny godkendelsen, inden den pågældende forlængede godkendelsesperiode udløber, bør nærværende forordning imidlertid finde anvendelse hurtigst muligt.

                     (18)

                     Denne forordning er ikke til hinder for, at der kan indgives en ny ansøgning vedrørende godkendelse af chlorpyrifos i henhold til artikel 7 i forordning (EF) nr. 1107/2009.

                     (19)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Ikke-fornyelse af godkendelsen af aktivstoffet
            Godkendelsen af aktivstoffet chlorpyrifos fornyes ikke.

            Artikel 2
            Ændring af gennemførelsesforordning (EU) nr. 540/2011
            I del A i bilaget til gennemførelsesforordning (EU) nr. 540/2011 udgår række 111 vedrørende chlorpyrifos.

            Artikel 3
            Overgangsforanstaltninger
            Medlemsstaterne tilbagekalder godkendelser af plantebeskyttelsesmidler, der indeholder chlorpyrifos som aktivstof, senest den 16. februar 2020.

            Artikel 4
            Afviklingsperiode
            Eventuelle afviklingsperioder, som medlemsstaterne indrømmer i henhold til artikel 46 i forordning (EF) nr. 1107/2009, skal udløbe senest den 16. april 2020.

            Artikel 5
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 309 af 24.11.2009, s. 1.

            (2)  Kommissionens direktiv 2005/72/EF af 21. oktober 2005 om ændring af Rådets direktiv 91/414/EØF for at optage chlorpyrifos, chlorpyrifos-methyl, mancozeb, maneb og metiram som aktive stoffer (EUT L 279 af 22.10.2005, s. 63).

            (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

            (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

            (6)  Den Europæiske Fødevaresikkerhedsautoritet (EFSA), 2019. Statement on the available outcomes of the human health assessment in the context of the pesticides peer review of the active substance chlorpyrifos. EFSA Journal 2019; 17(5):5809, https://doi.org/10.2903/j.efsa.2019.5809.

            (7)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

            (8)  Kommissionens gennemførelsesforordning (EU) 2018/1796 af 20. november 2018 om ændring af Kommissionens gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne amidosulfuron, bifenox, chlorpyrifos, chlorpyrifos-methyl, clofentezin, dicamba, difenoconazol, diflubenzuron, diflufenican, dimoxystrobin, fenoxaprop-P, fenpropidin, lenacil, mancozeb, mecoprop-P, metiram, nicosulfuron, oxamyl, picloram, pyraclostrobin, pyriproxyfen og tritosulfuro (EUT L 294 af 21.11.2018, s. 15).


title: Kommissionens gennemførelsesforordning (EU) 2020/24 af 13. januar 2020 om udvidelse af anvendelsen af chiafrø (Salvia hispanica) som en ny fødevareingrediens og om ændring af anvendelsesbetingelser og specifikke mærkningskrav for chiafrø (Salvia hispanica) i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EØS-relevant tekst)

text:
                  14.1.2020

                  DA

                  Den Europæiske Unions Tidende

                  L 8/12

         KOMMISSIONENS GENNEMFØRELSESFORORDNING (EU) 2020/24
         af 13. januar 2020
         om udvidelse af anvendelsen af chiafrø (Salvia hispanica) som en ny fødevareingrediens og om ændring af anvendelsesbetingelser og specifikke mærkningskrav for chiafrø (Salvia hispanica) i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 12, og
         ud fra følgende betragtninger:

                     (1)

                     I forordning (EU) 2015/2283 fastsættes det, at kun nye fødevarer, der er godkendt og opført på EU-listen, må markedsføres i Unionen.

                     (2)

                     Kommissionens gennemførelsesforordning (EU) 2017/2470 (2) om EU-listen over nye fødevarer blev vedtaget i henhold til artikel 8 i forordning (EU) 2015/2283.

                     (3)

                     I henhold til artikel 12 i forordning (EU) 2015/2283 skal Kommissionen forelægge et udkast til gennemførelsesretsakt om tilladelse til markedsføring i Unionen af en ny fødevare og om ajourføring af EU-listen.

                     (4)

                     Ved Kommissionens beslutning 2009/827/EF (3) blev det i henhold til forordning (EF) nr. 258/97 tilladt at markedsføre chiafrø (Salvia hispanica) i Unionen som en ny fødevare til anvendelse i brødprodukter.

                     (5)

                     Ved Kommissionens gennemførelsesafgørelse 2013/50/EU (4) blev det i henhold til forordning (EF) nr. 258/97 tilladt at udvide anvendelsen af chiafrø (Salvia hispanica) som en ny fødevare til også at omfatte yderligere følgende fødevarekategorier: bagværk, morgenmadscerealier, blandinger af frugter, nødder og frø samt færdigpakkede chiafrø, der sælges som frø.

                     (6)

                     Den 18. september 2015 udstedte Irlands kompetente myndigheder (5), jf. Europa-Parlamentets og Rådets forordning (EF) nr. 258/97 (6), et brev om tilladelse til udvidelse af anvendelsen af den nye fødevare chiafrø (Salvia hispanica) til også at omfatte yderligere fødevarekategorier, nemlig drikkevarer af frugtsafter og blandinger af frugt-/grøntsagssafter.

                     (7)

                     Den 17. oktober 2017 udstedte Østrigs kompetente myndighed (7) jf. forordning (EF) nr. 258/97, et brev om tilladelse til udvidelse af anvendelsen af den nye fødevare chiafrø (Salvia hispanica) til også at omfatte yderligere fødevarekategorier, nemlig frugtsmørepålæg.

                     (8)

                     Den 2. november 2017 udstedte Spaniens kompetente myndigheder (8), jf. forordning (EF) nr. 258/97, et brev om tilladelse til udvidelse af anvendelsen af den nye fødevare chiafrø (Salvia hispanica) til også at omfatte yderligere fødevarekategorier, nemlig steriliserede spiseklare måltider baseret på korn, pseudokornarter og/eller bælgfrugter.

                     (9)

                     Ved Kommissionens gennemførelsesafgørelse (EU) 2017/2354 (9) blev det i henhold til forordning (EF) nr. 258/97 tilladt at udvide anvendelsen af chiafrø (Salvia hispanica) til også at omfatte yderligere fødevarekategorier, nemlig yoghurt.

                     (10)

                     Den 13. april 2017 indgav virksomheden Zentis GmbH & Co. KG en ansøgning til Tysklands kompetente myndighed, jf. artikel 4 i forordning (EF) nr. 258/97, om at ændre anvendelsesbetingelserne for den nye fødevare chiafrø (Salvia hispanica). Ansøgningen indeholdt en anmodning om at udvide anvendelsen af chiafrø (Salvia hispanica) til at omfatte yderligere fødevarekategorier, nemlig frugtdesserter, frugtblandinger med kokosmælk i en todelt beholder, frugttilberedninger som lag under mejeriprodukter, samt frugttilberedninger, som skal blandes med mejeriprodukter, og at øge det maksimale anvendelsesindhold af chiafrø (Salvia hispanica) i en allerede godkendt fødevarekategori, nemlig frugtsmørepålæg.

                     (11)

                     Den 12. september 2017 indgav virksomheden Sanchis Mira S.A. en ansøgning til Spaniens kompetente myndighed, jf. artikel 4 i forordning (EF) nr. 258/97, om at udvide anvendelsen af den nye fødevare chiafrø (Salvia hispanica) i chokolade. Den 25. september 2017 afgav Spaniens kompetente myndighed sin første vurderingsrapport. Den nåede i denne rapport frem til den konklusion, at udvidelsen af anvendelsen af og det foreslåede anvendelsesindhold for chiafrø (Salvia hispanica) opfylder kriterierne for nye fødevarer i artikel 3, stk. 1, i forordning (EF) nr. 258/97.

                     (12)

                     Den 17. oktober 2017 videresendte Kommissionen den første vurderingsrapport til de øvrige medlemsstater. En medlemsstat gjorde indsigelse mod den generelle sikkerhedsvurdering af den nye fødevare i lyset af den vurdering fra NDA-panelet under Den Europæiske Fødevaresikkerhedsautoritet (»autoriteten«) i 2009 (10), der var et resultat af den stigende indtagelse af chiafrø (Salvia hispanica) via kosten som følge af det stigende antal godkendte anvendelser. Den medlemsstat, der gjorde indsigelse, understregede, at selv om individuelle anvendelser — herunder den foreslåede anvendelse i chokolade ved 3 % — måske er sikre, er der behov for at vurdere den samlede indtagelse via kosten fra alle godkendte anvendelser siden 2009 — herunder den nuværende ansøgning om at udvide anvendelsen — og om nødvendigt revidere NDA-panelets sikkerhedsvurdering fra 2009.

                     (13)

                     I henhold til artikel 35, stk. 1, i forordning (EU) 2015/2283 skal en ansøgning om markedsføring af en ny fødevare i Unionen, der er indgivet til en medlemsstat i overensstemmelse med artikel 4 i forordning (EF) nr. 258/97, og som der ikke er truffet endelig beslutning om inden den 1. januar 2018, behandles som en ansøgning i henhold til forordning (EU) 2015/2283.

                     (14)

                     Ansøgningerne om en udvidelse af anvendelsen af chiafrø Salvia hispanica) blev indgivet til en medlemsstat i overensstemmelse med artikel 4 i forordning (EF) nr. 258/97, og ansøgningerne opfylder ligeledes kravene i forordning (EU) 2015/2283.

                     (15)

                     Den 2. februar 2018 indgav virksomheden Parry's Pots Limited (PPL) en ansøgning til Kommissionen om at ændre anvendelsesbetingelserne for den nye fødevare chiafrø (Salvia hispanica), i henhold til artikel 10, stk. 1, i forordning (EU) 2015/2283. Ansøgningen indeholdt en anmodning om at øge det maksimale anvendelsesindhold af chiafrø (Salvia hispanica) i en allerede godkendt fødevarekategori, nemlig frugtsmørepålæg.

                     (16)

                     Den 12. juni 2018 indgav virksomheden Naturkost Übelhör GmbH & Co. KG en ansøgning til Kommissionen om at ændre anvendelsesbetingelserne for den nye fødevare chiafrø (Salvia hispanica), i henhold til artikel 10, stk. 1, i forordning (EU) 2015/2283. Ansøgningen indeholdt en anmodning om at udvide anvendelsen af chiafrø (Salvia hispanica) til at omfatte yderligere fødevarekategorier, nemlig chokolade og chokoladevarer.

                     (17)

                     Den 15. juni 2018 indgav virksomheden Majami Sp.zo.o.Sp.k. en ansøgning til Kommissionen om at ændre anvendelsesbetingelserne for den nye fødevare chiafrø (Salvia hispanica), i henhold til artikel 10, stk. 1, i forordning (EU) 2015/2283. Ansøgningen indeholdt en anmodning om at udvide anvendelsen af chiafrø (Salvia hispanica) til at omfatte yderligere fødevarekategorier, nemlig sukkervarer.

                     (18)

                     Den 16. juli 2018 indgav virksomheden The Chia Co en ansøgning til Kommissionen om at ændre anvendelsesbetingelserne for den nye fødevare chiafrø (Salvia hispanica), i henhold til artikel 10, stk. 1, i forordning (EU) 2015/2283. Ansøgningen indeholdt en anmodning om at udvide anvendelsen af chiafrø (Salvia hispanica) til at omfatte yderligere følgende fødevarekategorier: sukkervarer, undtagen tyggegummi, mejeriprodukter og mejeriproduktanaloger, konsumis, frugt- og grøntsagsprodukter, korn og kornprodukter, bagværk, urter, krydderier, smagspræparater, supper og bouillon, saucer, salater og krydderibaseret smørepålæg samt proteinprodukter, kosterstatning til vægtkontrol, fødevarer med angivelser om fravær eller reduceret forekomst af gluten, ikke-alkoholholdige drikkevarer, spiseklare snacks og desserter.

                     (19)

                     Den 3. august 2018 indgav virksomheden Materne SAS en ansøgning til Kommissionen om at ændre anvendelsesbetingelserne for den nye fødevare chiafrø (Salvia hispanica), i henhold til artikel 10, stk. 1, i forordning (EU) 2015/2283. Ansøgningen indeholdt en anmodning om at udvide anvendelsen af chiafrø (Salvia hispanica) til at omfatte yderligere fødevarekategorier, nemlig kompotter af frugt og/eller grøntsager og/eller med korn.

                     (20)

                     Den 9. januar 2019 indgav virksomheden RFH Produktion AB en ansøgning til Kommissionen om at ændre anvendelsesbetingelserne for den nye fødevare chiafrø (Salvia hispanica), i henhold til artikel 10, stk. 1, i forordning (EU) 2015/2283. Ansøgningen indeholdt en anmodning om at udvide anvendelsen af chiafrø (Salvia hispanica) til at omfatte yderligere fødevarekategorier, nemlig buddinger.

                     (21)

                     I overensstemmelse med artikel 10, stk. 3, i forordning (EU) 2015/2283 og i lyset af det stigende antal ansøgninger om godkendelse af en række udvidede anvendelser af chiafrø (Salvia hispanica), de nye godkendte anvendelser gennem de senere år og den deraf følgende stigning i indtagelse af chiafrø (Salvia hispanica) via kosten, rådførte Kommissionen sig den 16. juli 2018 med autoriteten og anmodede den om at foretage en vurdering af den samlede eksponering via kosten for alle potentielle udvidelser af anvendelsen af chiafrø (Salvia hispanica) som en ny fødevare.

                     (22)

                     Den 14. marts 2019 vedtog autoriteten den videnskabelige udtalelse »Safety of chia seeds (Salvia hispanica L.) as a novel food for extended uses pursuant to Regulation (EU) 2015/2283« (11). Denne udtalelse opfylder kravene i artikel 11 i forordning (EU) 2015/2283.

                     (23)

                     I denne udtalelse konkluderede autoriteten som svar på Kommissionens anmodning om en generel vurdering af sikkerheden uden restriktioner eller forholdsregler vedrørende anvendelsesindholdet, at anvendelsen af chiafrø (Salvia hispanica) i fødevarer, der ikke ved deres fremstilling, forarbejdning eller tilberedning kræver varmebehandling ved 120 °C eller derover, herunder chokolade, frugtsmørepålæg, frugtdesserter, frugtblandinger med kokosmælk i en todelt beholder, frugttilberedninger som lag under mejeriprodukter, samt frugttilberedninger, som skal blandes med mejeriprodukter, sukkervarer (undtagen tyggegummi), mejeriprodukter og mejeriproduktanaloger, konsumis, frugt- og grøntsagsprodukter, ikke-alkoholholdige drikkevarer og kompotter af frugt og/eller grøntsager og/eller med korn, er sikkert uden nogen særlige forholdsregler og begrænsninger vedrørende deres anvendelsesindhold. Den pågældende videnskabelige udtalelse giver derfor tilstrækkeligt grundlag til at fastslå, at ovennævnte anvendelser af chiafrø (Salvia hispanica) opfylder kravene i artikel 12, stk. 1, i forordning (EU) 2015/2283. Det er derfor hensigtsmæssigt, at anvendelsesbetingelserne for chiafrø (Salvia hispanica), der er opført på EU-listen over godkendte nye fødevarer, ændres ved at medtage alle ovennævnte fødevarekategorier og ved at fjerne fastsættelsen af maksimumsindhold og de tilsvarende specifikke mærkningskrav vedrørende det maksimale daglige indtag. Selv om anvendelsen af chiafrø (Salvia hispanica) i buddinger ikke udtrykkeligt indgik i autoritetens vurdering, giver udtalelsen tilstrækkeligt belæg for også at tillade en udvidelse af anvendelsen af chiafrø (Salvia hispanica) i buddinger, der ikke ved deres fremstilling, forarbejdning eller tilberedning kræver varmebehandling ved 120 °C eller derover. Buddinger skal forstås som en underkategori af de produkter, der almindeligvis betegnes som desserter, og som normalt er aromatiserede og søde.

                     (24)

                     I samme udtalelse tog autoriteten en undersøgelse med i sine overvejelser, som autoriteten selv havde indhentet fra den offentligt tilgængelige videnskabelige litteratur, og som ikke indgik i den dokumentation, der blev fremlagt af ansøgerne til støtte for de foreslåede udvidelser af anvendelsen af chiafrø (Salvia hispanica), der pegede på den mulige dannelse af acrylamid, når chiafrø (Salvia hispanica) anvendes i fødevarer, der ved deres fremstilling, forarbejdning eller tilberedning kræver varmebehandling ved 120 °C eller derover.

                     (25)

                     Autoriteten vurderede i sin udtalelse, at der er behov for supplerende oplysninger fra ansøgerne og/eller fra offentligheden for at tage højde for den mulige dannelse af acrylamid, når fødevarer, der indeholder chiafrø (Salvia hispanica), udsættes for varmebehandling ved 120 °C eller derover. I henhold til artikel 11, stk. 4, i forordning (EU) 2015/2283 anmodede autoriteten om supplerende oplysninger fra den relevante ansøger vedrørende den potentielle dannelse af forurenende stoffer dannet under forarbejdning, som kan dannes under forarbejdningen og produktionen af en fødevare (hos producenten), og/eller når en fødevare med tilsatte chiafrø (Salvia hispanica) indgår i madlavning (varmebehandling hos forbrugeren). Den fastsatte frist for indlevering af de supplerende oplysninger udløber i marts 2020. I mangel af sådanne oplysninger i de indgivne ansøgninger udsatte autoriteten færdiggørelsen af vurderingen af udvidelsen af anvendelserne af chiafrø (Salvia hispanica) i fødevarer, der ved deres fremstilling, forarbejdning eller tilberedning kræver varmebehandling ved 120 °C eller derover (bagværk, korn og kornprodukter, urter, krydderier, smagspræparater, supper og bouillon, saucer, salater og krydderibaseret smørepålæg samt proteinprodukter, kosterstatning til vægtkontrol som defineret i Europa-Parlamentets og Rådets forordning (EU) nr. 609/2013 (12), fødevarer med angivelser om fravær eller reduceret forekomst af gluten i overensstemmelse med kravene i Kommissionens gennemførelsesforordning (EU) nr. 828/2014 (13), spiseklare snacks og desserter) til det tidspunkt, hvor de supplerende oplysninger foreligger. Som følge heraf råder Kommissionen på nuværende tidspunkt ikke over den nødvendige udtalelse fra autoriteten i henhold til artikel 12, stk. 1, litra a) og c), i forordning (EU) 2015/2283 med henblik på godkendelse af udvidelsen af anvendelser, der indebærer behandling af chiafrø (Salvia hispanica) ved 120 °C eller derover. Der vil derfor blive truffet en yderligere afgørelse om sådanne anvendelser efter offentliggørelsen af autoritetens relevante udtalelse.

                     (26)

                     I autoritetens udtalelse blev der også henvist til to rapporter fra den tilgængelige videnskabelige litteratur, som forbandt indtagelsen af chiafrø (Salvia hispanica) med allergiske reaktioner, og konkluderede på grundlag heraf, at der kan forekomme allergiske reaktioner ved indtagelse af chiafrø (Salvia hispanica). Eftersom der indtil nu kun er blevet indberettet disse to tilfælde af allergi, finder Kommissionen, at der i lyset af det udbredte forbrug af chiafrø (Salvia hispanica) og deres tilstedeværelse på EU-markedet og det globale marked i mange år, ikke bør opføres specifikke mærkningskrav vedrørende potentielle allergiske reaktioner ved indtagelse af chiafrø (Salvia hispanica) på EU-listen over godkendte nye fødevarer, før autoriteten har indhentet og vurderet yderligere dokumentation om det allergifremkaldende potentiale ved chiafrø (Salvia hispanica).

                     (27)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1

               1.   De oplysninger i EU-listen over godkendte nye fødevarer, som er omhandlet i artikel 6 i forordning (EU) 2015/2283 og foreligger i gennemførelsesforordning (EU) 2017/2470, og som vedrører den nye fødevare chiafrø (Salvia hispanica), ændres som angivet i bilaget til nærværende forordning.

               2.   De i stk. 1 omhandlede oplysninger i EU-listen skal omfatte de i bilaget til nærværende forordning fastsatte anvendelsesbetingelser og mærkningskrav.

            Artikel 2
            Bilaget til gennemførelsesforordning (EU) 2017/2470 ændres som anført i bilaget til nærværende forordning.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. januar 2020.

                  På Kommissionens vegne

                  Ursula VON DER LEYEN

               Formand

            (1)  EUT L 327 af 11.12.2015, s. 1.

            (2)  Kommissionens gennemførelsesforordning (EU) 2017/2470 af 20. december 2017 om EU-listen over nye fødevarer i overensstemmelse med Europa-Parlamentets og Rådets forordning (EU) 2015/2283 om nye fødevarer (EUT L 351 af 30.12.2017, s. 72).

            (3)  Kommissionens beslutning 2009/827/EF af 13. oktober 2009 om tilladelse til markedsføring af chiafrø (Salvia hispanica) som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97 (EUT L 294 af 11.11.2009, s. 14).

            (4)  Kommissionens gennemførelsesafgørelse 2013/50/EU af 22. januar 2013 om udvidelse af anvendelsen af chiafrø (Salvia hispanica) som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97 (EUT L 21 af 24.1.2013, s. 34).

            (5)  Brev af 18. september 2015 (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_en.pdf).

            (6)  Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (EFT L 43 af 14.2.1997, s. 1).

            (7)  Brev af 17. oktober 2017 (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_en.pdf).

            (8)  Brev af 2. november 2017 (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_en.pdf).

            (9)  Kommissionens gennemførelsesafgørelse (EU) 2017/2354 af 14. december 2017 om udvidelse af anvendelsen af chiafrø (Salvia hispanica) som en ny fødevareingrediens i henhold til Europa-Parlamentets og Rådets forordning (EF) nr. 258/97 (EUT L 336 af 16.12.2017, s. 49).

            (10)  EFSA Journal (2009);7(4):996.

            (11)  EFSA Journal (2019);17(4):5657.

            (12)  Europa-Parlamentets og Rådets forordning (EU) nr. 609/2013 af 12. juni 2013 om fødevarer bestemt til spædbørn og småbørn, fødevarer til særlige medicinske formål og kosterstatning til vægtkontrol og om ophævelse af Rådets direktiv 92/52/EØF, Kommissionens direktiv 96/8/EF, 1999/21/EF, 2006/125/EF og 2006/141/EF, Europa-Parlamentets og Rådets direktiv 2009/39/EF og Kommissionens forordning (EF) nr. 41/2009 og (EF) nr. 953/2009 (EUT L 181 af 29.6.2013, s. 35).

            (13)  Kommissionens gennemførelsesforordning (EU) nr. 828/2014 af 30. juli 2014 om kravene vedrørende information til forbrugerne om fravær eller reduceret forekomst af gluten i fødevarer (EUT L 228 af 31.7.2014, s. 5).

            BILAG
            Oplysningerne vedrørende »Chiafrø (Salvia hispanica)« i tabel 1 i bilaget til gennemførelsesforordning (EU) 2017/2470 affattes således:

                        Godkendt ny fødevare

                        Anvendelsesbetingelser for den nye fødevare

                        Supplerende specifikke mærkningskrav

                        Andre krav

                        »Chiafrø (Salvia hispanica)

                           Specificeret fødevarekategori

                           Maksimumsindhold

                        Den nye fødevare betegnes »chiafrø (Salvia hispanica)« på mærkningen af de fødevarer, der indeholder den«

                        Brødprodukter

                        5 % (hele eller formalede chiafrø)

                        Bagværk

                        10 % hele chiafrø

                        Morgenmadscerealier

                        10 % hele chiafrø

                        Steriliserede spiseklare måltider baseret på korn, pseudokornarter og/eller bælgfrugter

                        5 % hele chiafrø

                        Blandinger af frugter, nødder og frø

                        Færdigpakkede chiafrø, der sælges som frø

                        Sukkervarer (herunder chokolade og chokoladevarer), undtagen tyggegummi

                        Mejeriprodukter (herunder yoghurt) og mejeriproduktanaloger

                        Konsumis

                        Frugt- og grøntsagsprodukter (herunder frugtsmørepålæg, kompotter med/uden korn, frugttilberedninger som lag under mejeriprodukter, eller som skal blandes med mejeriprodukter, frugtdesserter, frugtblandinger med kokosmælk i en todelt beholder)

                        Ikke-alkoholholdige drikkevarer (herunder drikkevarer af frugtsafter og blandinger af frugt-/grøntsagssafter)

                        Buddinger, der ikke ved deres fremstilling, forarbejdning eller tilberedning kræver varmebehandling ved 120 °C eller derover